**Darul**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La colț de stradă, poate o răscruce

în viața ce credea că a învins-o,

mi se părea că mâna ce-a întins-o

s-a smuls din cuiul ce-o fixa pe cruce

a hoțului ce vrea acum pomană

eliberarea dintr-un jalnic trai

-pe care n-ai dori nicicând să-l ai-

nesimțitor la reguli sau dojană.

Priveam spre cerșetor cu ne-ndurare

când, spre rușinea mea, s-a întâmplat

un lucru-atât de trist și, cu mirare,

am asistat la scena următoare:

Un copilaș i-a dăruit o floare,

iar el ... a lăcrimat și a plecat.